
Esipuhe

Tässä asiakirjassa esiteltävässä pohjoismaisessa biotalousohjelmassa yhdistyvät ekologiset, sosiaaliset ja taloudelliset tavoitteet, joilla pyritään luomaan entistä kestävämpi Pohjola. Edessä on uusi biotalouden aikakausi, jolloin rakennetaan uusia teollisuudenaloja, luodaan uusia työpaikkoja ja saavutetaan resurssitehokkuudessa uusi taso. Jos toimimme oikein, myös alkutuotanto voi hyötyä tällä uudella aikakaudella lisäarvosta, joka syntyy biomassan kehittämisestä korkeamman jalostusarvon tuotteiksi, ja biopohjaisella sekä elintarviketeollisuudella on mahdollisuuksia parantaa kilpailukykyään.

Kehityksen edistämiseksi Pohjoismaiden ministerineuvosto kutsui koolle pohjoismaisen biotalouspaneelin Islannin puheenjohtajakaudella vuonna 2014. Paneelin päätavoitteena oli laatia ehdotus pohjoismaisen biotalouden strategiaohjelmasta. Ohjelmasta on keskustelu paneelin monissa kokouksissa sekä niissä ministerineuvostoissa ja virkamieskomiteoissa, joiden toimialaan asia kuuluu. Tämä asiakirja esittelee työn tulokset: joukon toimenpiteitä, joiden tavoitteena on edistää biotaloutta Pohjolassa ja sen ulkopuolella ensisijaisesti vuosina 2018–2022. Asiakirja pyrkii helpottamaan uusien arvoketjujen kehittämistä ja opastamaan muutoksessa, jossa perinteiset biopohjaiset teollisuudenalat kehittyvät teknisesti edistyksellisiksi aloiksi, sekä optimoimaan biomassan tuotantoa ja siihen perustuvaa arvonmuodostusta.

Pohjolalla on kansainvälisesti hyödyllinen ja varsin ainutlaatuinen asema, joka luo monia mahdollisuuksia ja vastuita. Pohjoismailla on kansainvälinen vastuu yhteiskunniltamme edellytettävän kestävän muutoksen edistämisestä. Lisäksi meillä on vastuu uusien biopohjaisten tekniikoiden ja ratkaisujen kehittämisestä entistä kestävämmän tulevaisuuden luomiseksi.

Minulla on maa- ja metsätalous-, kalastus-, vesiviljely- ja elintarvikeasiain ministerineuvoston puheenjohtajana ilo esitellä tämä strategiaohjelma. Uskon vakaasti siihen, että ohjelma tarjoaa meille kaikille erittäin tärkeitä suuntaviivoja pyrkiessämme kohti vauraampaa ja kestävämpää tulevaisuutta.

Sven-Erik Bucht

maatalousministeri

Pohjoismaiden ministerineuvoston vuoden 2018 puheenjohtajamaa Ruotsi

Tiivistelmä

Tässä asiakirjassa esiteltävässä pohjoismaisessa biotalousohjelmassa yhdistyvät ekologiset, sosiaaliset ja taloudelliset tavoitteet, joilla pyritään luomaan entistä kestävämpi Pohjola. Biotalous on ensiarvoisen tärkeää Pohjoismaiden kansantalouksille ja varsinkin maaseudun kehittämiselle suuressa osassa Pohjolaa. Ohjelman tavoitteena on luoda uusia teollisuudenaloja ja arvoketjuja sekä tarjota helpotusta ja opastusta muutokseen, jossa perinteisistä biopohjaisista teollisuudenaloista (maa-, metsä- ja kalatalous) kehittyy teknisesti edistyksellistä teollisuutta ja pk-yrityksiä. Lisäksi ohjelma pyrkii optimoimaan biomassan käyttöä sen täyden potentiaalin hyödyntämiseksi ja arvon luomiseksi. Ohjelman yleistavoitteena on edistää pohjoismaisen biotalouden nopeaa kehitystä tarjoamalla vahvaa kansallista ja pohjoismaista poliittista tukea. Ohjelmassa määritellään pohjoismaisen biotalouden visio, joka perustuu neljään pilariin:

• kilpailukykyiset biopohjaiset alat

• kestävä luonnonvarojen hoito

• sietokykyiset ja monimuotoiset ekosysteemit

• osallistava talouskehitys.

Vision toteuttamiseksi on laadittu seikkaperäinen toimintasuunnitelma, jossa määritellään joukko tavoitteita. Ne on ryhmitelty kolmeen kategoriaan: INNOVOINTI, VAUHDITTAMINEN ja VERKOSTOINTI. Kategoriat kuvastavat pääalueita, joilla pohjoismainen lähestymistapa voi tuottaa lisäarvoa suhteessa kansallisiin biotalousstrategioihin ja -aloitteisiin. Yhdessä nämä toimenpiteet muodostavat lähtökohdan, josta edetään kohti entistä kilpailukykyisempää ja kestävämpää pohjoismaista biotaloutta.

Johdanto – kansainvälisiä näkymiä

Biotalous kattaa uusiutuvien biologisten luonnonvarojen hyödyntämisen ja niiden (sekä sivu- ja jätevirtojen) muuntamisen lisäarvotuotteiksi, -tekniikoiksi ja -palveluiksi. Tuotteista voidaan mainita elintarvikkeet, rehu, biopohjaiset tuotteet, kemikaalit ja materiaalit sekä bioenergia. Palveluihin sisältyvät esimerkiksi vedenja ilmanlaatu, suojan ja virkistyksen tarjoaminen (esim. kävely, hiihto, marjastus ja sienestys) sekä muusta kuin ihmisen toiminnasta aiheutuvat tulokset kuten luonnon monimuotoisuus. Biotalous on siten aina ollut olennainen osa ihmisen toimintaa, mutta itse termi kehitettiin ja määriteltiin vasta hiljattain. Määritelmän keskiössä on pyrkimys hallita nykyistä paremmin ihmisen toimintaan liittyvää hiilen kiertokulkua sekä elintarvikkeiden, energian ja muiden biopohjaisten hyödykkeiden vuorovaikutusta. Keskeinen kysymys kuuluu, miten biotoimialat voivat vastata kasvavan väestön tarpeisiin ja ilmastonmuutoksen hillitsemiseen korvaamalla fossiilipohjaisia tuotteita ja parantamalla maapallon luonnonvarojen käyttöä.

Biotaloudella on mahdollisuuksia korvata monia fossiilipohjaisia tuotteita (energia, materiaalit ja kemikaalit), joista olemme niin riippuvaisia, sekä vähentää ruoan ja rehun hiilijalanjälkeä resurssitehokkuutta parantamalla ja sivuvirtoja hyödyntämällä. Tällä tavoin biotalous voi edistää merkittävästi Yhdistyneiden kansakuntien COP-prosessia ja 17 kestävän kehityksen tavoitteen saavuttamista vuoteen 2030 mennessä. Edellytyksenä on kuitenkin se, että biotalouden kehittämisessä asetetaan etusijalle pitkän aikavälin kestävä kehitys luonnonvarojen hoidon, luonnon monimuotoisuuden ja osallistavan kasvun näkökulmasta. Tämän asiakirjan liitteenä olevat kestävyysperiaatteet määrittelevät kestävän biotalouden yleiskriteerit.

"Biotalous voi edistää merkittävästi Yhdistyneiden kansakuntien COP-prosessia ja 17 kestävän kehityksen tavoitteen saavuttamista vuoteen 2030 mennessä."

Maa-, metsä- ja kalatalouden bioresurssit sijaitsevat luonnollisesti usein maaseutualueilla. Ruokajätteen synty taas keskittyy enemmän kaupunkialueille. Biotalouden kehitys vaatii korkeasti koulutettua, osaavaa ja monitaitoista työvoimaa, ja se tarjoaa nuorille mahdollisuuksia jäädä tai muuttaa maaseudulle. Mahdollisuudet ovat erityisen tärkeitä naisille, joilla on usein vaikeuksia löytää maaseudulta sopivaa työtä. Joillakin maailman alueilla biotaloudella on myös tärkeä merkitys energiaan, elintarvikkeisiin, rehuun ja kuituihin liittyvän omavaraisuuden ylläpitäjänä sekä muutosjoustavuuden ja turvallisuuden lisääjänä.

Biotalouden kehitys kytkeytyy niin ikään luonnonvarojen omistukseen. On tärkeää varmistaa, että kaikki arvoketjun osapuolet saavat kohtuullisen osan syntyvästä lisäarvosta. Erityistä huomiota on tässä suhteessa kiinnitettävä alueisiin, joissa luonnonvarojen hoidosta yleensä vastaavat alkutuottajat ovat varsin heikossa neuvotteluasemassa. Maaperän, makean veden ja merten hyödyntämisessä ei myöskään ole kyse pelkästä tekniikasta ja luonnonvaroihin liittyvästä kilpailusta, vaan myös paikallisväestön virkistyskäytöllisistä ja muista eduista, jotka tulisi ottaa huomioon legitimiteetin ja tasapainoisen hyödyntämisen varmistamiseksi.

Pohjoismainen biotalouspaneeli on määritellyt pohjoismaisen biotalouden kehittämiselle vision. Se korostaa biotalouden moniulotteista luonnetta ja rajoitteita, joita on kunnioitettava kestävän kehityksen ja osallistavan kehityksen varmistamiseksi.

Pohjoismaisen biotalouden visio kiteytyy näihin neljään kohtaan:


• kilpailukykyiset biopohjaiset alat

• kestävä luonnonvarojen hoito

• sietokykyiset ja monimuotoiset ekosysteemit

• osallistava talouskehitys

Pohjoismainen biotalous – nykytilanne

Biotaloudella on huomattava rooli kaikkien Pohjoismaiden taloudessa. Pohjoismaissa on runsaasti ja monimuotoisesti maaperän ja vesistöjen biologisia luonnonvaroja. Maat ovat myös teknisesti hyvin edistyksellisiä, ja niillä on biotalouden keskeisiin tekniikoihin liittyviä kilpailuetuja sekä hyvä infrastruktuuri ja korkeasti koulutettu väestö. Pohjoismaissa on niin ikään laajaa osaamista erilaisiin bioresursseihin liittyvistä ohjausvälineistä, paikallisista hoitojärjestelmistä ja omistusjärjestelyistä, jotka ovat keskeisiä luonnonvarojen kestävän paikallisen hoidon kannalta. Tämän lisäksi Pohjoismaissa on ainutlaatuinen yleinen tietoisuus kestävästä kehityksestä ja sen hallinnasta ja vastuista, mikä on hyödyllistä politiikan toteuttamisen kannalta. Sama koskee avoimuutta uutta tekniikkaa kohtaan. Trendialoista ovat vain parina esimerkkinä nanotekniikka ja kognitiotiede.

Pohjoismaat ovat merkittäviä primäärisen biomassan tuottajia, sillä arviolta 30 % Euroopan metsäntuotannosta ja yli 50 % Euroopan kaikesta meren luonnonvarojen pyynnistä on peräisin Pohjoismaista.1 Tämä tarkoittaa myös sitä, että varsinkin Pohjoismaiden maaseutualueet ovat hyvin riippuvaisia biotaloudesta. Se muodostaa 15–20 % useimpien Pohjoismaiden viennistä (Islannissa, Grönlannissa ja Färsaarilla huomattavasti enemmän) ja noin 10 % alueen kaikesta taloudellisesta toimeliaisuudesta.2 Pohjoismailla on myös valtava potentiaali ruoantuotannossa ja ruokahävikin vähentämisessä, koska alueella syntyy vuosittain 3,5 miljoonaa tonnia ruokajätettä.

"Pohjoismailla on myös valtava potentiaali ruoantuotannossa ja ruokahävikin vähentämisessä, koska alueella syntyy vuosittain 3,5 miljoonaa tonnia ruokajätettä."

Tämä biomassan monimuotoisuus kertoo enemmän Pohjoismaiden vahvuuksista kuin haasteista. Pohjola on ensinnäkin vahvoilla lähes kaikissa biomassan arvoketjuissa, mitä tulee markkina-asemaan ja tietämystekniikan kehittämiseen. Alueella on myös vahvat perinteet maa-alueille pääsyssä. Esimerkiksi jokamiehenoikeus on kaikissa Pohjoismaissa vahva etu suhteessa maan käyttötapaan.

Biomassan monimuotoisuus mahdollistaa kaikkien tarkoituksenmukaisten arvoketjujen kehittämisen rinnakkain, mikä yhdistää monilukuiset tutkimus- ja innovaatioyhteisöt, alkutuotannon, teollisuuden ja pk-yritykset entistä tehokkaammiksi yhteistyöverkostoiksi. Alakohtaista tekniikkaa ja osaamista, joka liittyy esimerkiksi ruohon, levän tai muun biomassan biojalostukseen tai kierrättämiseen, voitaisiin jakaa muiden alojen ja alueiden tutkijoiden ja yritysten kanssa.

Biotalouden kehittämisen yhtenä keskeisenä tekijänä on resurssitehokkuuden parantaminen siten, että biomassan täysi potentiaali valjastetaan käyttöön. Tällöin on ratkaistava haasteet, jotka liittyvät kannattavien ja erotettavissa olevien lisäarvotuotteiden tunnistamiseen biomassakomponenttien moninaisuudesta (esimerkkinä biokuitujen ja orgaanisten molekyylien monimutkaisten rakenteiden hyödyntäminen uusiin materiaaleihin ja erikoiskemikaaleihin liittyvissä sovelluksissa). Kasvavan ja monimuotoisen biotalouden johtavana periaatteena oleva resurssitehokkuus kattaa myös korkeamman jalostusarvon komponenttien talteenoton ennen kuin biomassasta tuotetaan esimerkiksi bioenergiaa tai maanparannusaineita.

"Biotalouden kehittämisen yhtenä keskeisenä tekijänä on resurssitehokkuuden parantaminen siten, että biomassan täysi potentiaali valjastetaan käyttöön."

Julkisesta politiikasta voidaan todeta, että kaikki Pohjoismaat ovat kehittäneet kansalliset biotalousstrategiansa, jotka tosin ovat muodoltaan ja sisällöltään erilaisia. Osassa maita ja alueita keskitytään biomassan arvoketjuihin, kun taas toisissa painotetaan sektorirajat ylittäviä välineellisiä lähestymistapoja. Monet maat priorisoivat tutkimus- ja kehitystoimintaa, mikä on ymmärrettävää, kun ajatellaan useimpien biotalousalojen teknisen ja markkinakehityksen tilaa. Lisäksi useimmissa kansallisissa strategioissa on tiedon jakamiseen ja verkostoihin liittyviä aloitteita. Niihin voi sisältyä rahoitusta, verkostoitumisen ja klusterien edistämistä sekä kansallisten ja alueellisten biotalouspaneelien tai alakohtaisten foorumien perustamista.

Kansallisissa strategioissa vähemmälle huomiolle jäävistä näkökohdista voidaan mainita maa- ja sektorirajat ylittävät verkostot esimerkiksi biojalostus- tai materiaalialan pienyritysten välillä, lupaavien ratkaisujen kehittämistä tukeva riskipääoma, uudet viestintä-, koulutus- ja ammattikoulutusaloitteet sekä pohjoismaisen tason politiikan yhtenäistäminen. Näitä pyrkimyksiä ei tule sivuuttaa, koska monet johtavat yritykset monipuolistavat parhaillaan tuotantolinjojaan. Siinä missä aiempi strategia perustui varsin harvojen bulkkituotteiden tuotantoon, nyt keskitytään kaikkien sivuvirtojen hyödyntämiseen.

Pohjoismaiden ministerineuvosto on työskennellyt biotalouden parissa pohjoismaisella tasolla vuodesta 2012 lähtien. Biotalous on ollut painopistealueena monissa Pohjoismaiden ministerineuvoston vuotuisissa puheenjohtajuusohjelmissa, ja erityistoimia on toteutettu arktisella alueella, Luoteis-Atlantilla ja Itämeren alueella. Biotalous on myös osa muita politiikka-aloitteita, jotka liittyvät esimerkiksi Agenda 2030 -työhön sekä Pohjoismaiden ministerineuvoston ympäristö-, ilmastoja energiayhteistyöhön.

[image: Image]
Pohjoismaisen biotalouden vahvuudet jaettuna neljään horisontaaliseen teemaan


Vuonna 2017 Pohjoismaiden ministerineuvosto julkaisi raportin, johon on koottu 25 pohjoismaista biotalousesimerkkiä3 neljän horisontaalisen teeman pohjalta: KORVAAMINEN, KEHITTÄMINEN, KIERRÄTTÄMINEN ja YHTEISTYÖ. Yhdessä ne kuvaavat suuntaa, joka kaikkien biotaloussektorien on valittava tuotannon ja luonnonvarojen käytön kestävyyden takaamiseksi. Esimerkkitapaukset korostavat sitä, että biotalous edustaa paradigmanvaihdosta perinteisiltä maa-, metsäja kalatalousaloilta kohti entistä kokonaisvaltaisempaa lähestymistapaa, jossa sektorirajat ovat aiempaa häilyvämpiä ja merkityksettömämpiä.

Pohjoismaiset laitokset ja yhteistyöelimet (etenkin NordForsk, Nordregio, Nordic Innovation, Pohjoismainen geenivarakeskus NordGen, Yhteispohjoismainen metsäntutkimus sekä pohjoismainen maatalous- ja elintarviketutkimuksen komitea) ovat nekin antaneet merkittävän panoksen pohjoismaisen biotalouspolitiikan kehittämiseen. Kehittämisen varaa on silti yhä pohjoismaisten panostusten virtaviivaistamisessa ja niiden koordinoimisessa suhteessa muihin pohjoismaisiin ja kansallisiin aloitteisiin.

Pohjoismailla on kaikilla omat lähtökohtansa ja mahdollisuutensa, jotka liittyvät biomassan saatavuuteen, tuotantoon ja taloudellisiin rakenteisiin. Tämä ohjelma ei siten pyri tunnistamaan tai edistämään tiettyjä ensisijaisia biomassan arvoketjuja. Huomio on siinä, miten Pohjoismaat voivat ylläpitää ja vahvistaa johtoasemaansa työssä, jossa erityyppisestä biomassasta muunnetaan arvokkaita ja vastuullisia tekniikoita, tuotteita ja ekosysteemipalveluita.

15 toimenpidettä ”uuden” pohjoismaisen biotalouden toteuttamiseksi

Pohjoismainen biotalous kehittyy nopeasti, ja Pohjoismaiden kansallisten ja alueellisten politiikkojen on syytä seurata ja tukea tätä kehitystä. Pohjoismainen biotalouspaneeli on tunnistanut joukon toimia, jotka edistävät pohjoismaisia politiikkoja ja liiketoimintaratkaisuja kilpailukykyisen, kannattavan ja kestävän biotalouden kehittämiseksi. Vaikka huomio on Pohjolassa, monet toimenpiteet hyötyisivät laajemmasta makroalueellisesta lähestymistavasta, joka kattaa esimerkiksi Arktiksen, Itämeren alueen tai koko EU:n.

Tavoitteena on paitsi pyrkiä kestävään muutokseen pohjoismaisessa biotaloudessa myös tunnistaa aloja, joilla Pohjola voi hyötyä synergioista, edetä muita nopeammin ja yhdistää voimat luodakseen kriittistä massaa tutkimus- ja innovaatiotoiminnassa sekä luodakseen laajemmat pohjoismaiset ”kotimarkkinat”. Pohjoismaiden kannalta erityisen kiinnostavia aloja ovat digitalisaatio, biojalostamot, puurakentaminen, pakkausala, bioenergia, meren luonnonvarat sekä vesi- ja maaekosysteemien väliset rajat.

Toimenpiteet voidaan jakaa kolmeen laajaan kategoriaan:

— INNOVOINTI

— VAUHDITTAMINEN

— VERKOSTOINTI

Ne kaikki pyrkivät vastaamaan globaaleihin haasteisiin, kuten ilmastonmuutokseen, luonnon monimuotoisuuden vähenemiseen, kasvavan väestön ruokkimiseen sekä jätteen määrän vähentämiseen. Tavoitteena on luoda synergioita yhdentämällä Pohjoismaiden kansallisia strategioita sekä lisätä näkyvyyttä ja tietämystä pohjoismaisen biotalouden mahdollisista hyödyistä.

INNOVOINTI

Tutkimuksen, innovoinnin ja inhimillisen pääoman tukeminen

1. T&K-RAHOITUKSEN KASVATTAMINEN koko arvoketjussa. Tämä on mahdollista toteuttaa osana pohjoismaista yhteistyötä. NordForsk ja Nordic Innovation ovat kumpikin erityisasemassa t&krahoituksen tarjoajina, mutta osallistua voivat muutkin pohjoismaiset laitokset ja yhteistyöelimet (kuten Pohjoismaiden Investointipankki, Yhteispohjoismainen metsäntutkimus sekä pohjoismainen maatalous- ja elintarviketutkimuksen komitea). EU-tasolla lisätään alan t&k-rahoituksen saatavuutta, mikä vauhdittaa etenemistä kohti pohjoismaista biotaloutta.

2. POLITIIKAN JOHDONMUKAISTAMINEN sekä nykyisten strategioiden ja t&k-ohjelmien koordinointi kansallisesti ja kansainvälisesti. Yhteispohjoismaiset laitokset voivat antaa merkittävän panoksen yhteensovittamalla omia strategioitaan ja keskittämällä toimintansa biotalouden kestävän muutoksen helpottamiseen. Kansallisia laitoksia ja ohjelmia tulisi rohkaista luomaan kansainväliseen yhteistyöhön liittyviä pohjoismaisia synergioita, jotta Pohjoismaiden ääni kuuluisi nykyistä vahvempana EU:n biotalousasioissa.

3. INVESTOINTITUEN tarjoaminen lupaavien esittely- ja pilottihankkeiden kehittämiseksi pohjoismaisessa biotaloudessa. Investointirahasto, joka kuroisi umpeen pilotti- ja esittelyhankkeen sekä esittelyhankkeen ja teollistamisen välisiä kuiluja, voisi lisätä kiinnostusta biotalouden uusyritysten perustamiseen ja auttaa niitä myös kasvamaan. Tähän voitaisiin päästä esimerkiksi perustamalla strategisia kumppanuuksia olemassa olevien rahoituslaitosten kanssa tai hyödyntämällä vihreiden pohjoismaisten joukkovelkakirjalainojen kaltaista uutta ”vihreää” riskipääomaa.

4. UUSIEN KOULUTUSMAHDOLLISUUKSIEN tarjoaminen nuorille biotalouden alalla. Toteutustapoina voisivat olla esimerkiksi alemmilla koulutusasteilla toteutettavat innovatiiviset koulutusaloitteet, pohjoismaiset kandidaatti- ja maisteriohjelmat sekä harjoittelut ja tohtorikoulutettavien vaihto. Lisäksi tarvitaan uusia ammattikoulutusjärjestelmiä, jotka ottavat huomioon sektorienväliset arvoketjut, uudet tekniikat ja muut trendit.

5. TIEDON TARJOAMINEN pohjoismaisesta biotaloudesta. Tähän sisältyvät kartoitukset biologisten sivutuotteiden sekä toisen ja kolmannen sukupolven biopolttoaineiden kehityksen välisestä vuorovaikutuksesta, biotalouden tehokkaimmat vaikutusmahdollisuudet kasvihuonekaasupäästöjen vähentämiseen sekä markkina-analyysi ja -kartoitus Pohjoismaiden ja Baltian maiden vahvuusalueista biotalousalalla.

VAUHDITTAMINEN

Politiikan ja markkinoiden kehittäminen

6. JULKISTEN HANKINTOJEN KOHDENTAMINEN on tehokas työkalu, jolla voidaan luoda kysyntää uusille ratkaisuille ja biopohjaisille tuotteille markkinavetoisen muutoksen saavuttamiseksi. Biotalous hyötyisi merkittävästi, jos julkisen sektorin virastoja (kansallisella ja EU-tasolla) vaadittaisiin noudattamaan hankintapolitiikassaan tiettyjä vastuullisuuskriteereitä esimerkiksi siten, että biopohjaiset kemikaalit, materiaalit ja energianlähteet asetettaisiin etusijalle. Näiden mekanismien kautta Pohjoismaiden julkinen sektori voisi edistää kestävän biotalouden kysyntää. Tähän voitaisiin yhdistää myös tukia ja verokannustimia, joilla edistettäisiin investointeja ja liiketoiminnan kehittämistä ja pyrittäisiin siten tekemään uudesta tuotannosta taloudellisesti kilpailukyistä.

7. SÄÄNTELYKEHIKOILLA voi olla tärkeä rooli tuettaessa fossiilipohjaisten tuotteiden ja palveluiden vihreitä vaihtoehtoja. Tässä tulisi pyrkiä edistämään markkinoiden vakauttamista biomassan hinnan ja saatavuuden osalta esimerkiksi asettamalla poliittisia tavoitteita biomassan käytölle ja tuotteiden käytön pakollisuudelle tai kieltämiselle tai jopa luomalla suoria taloudellisia kannustimia, kuten vältettävien tuotteiden verottamista ja uusiin ratkaisuihin kohdistuvia tukia. Hallitukset voivat edistää kestävää kehitystä myös elinkaarianalyysien johdonmukaisella käytöllä. Paikallisilla viranomaisilla voi niin ikään olla tärkeä rooli esimerkin näyttäjinä ja kestävien valintojen tekijöinä.

8. MERKINNÄT JA SERTIFIKAATIT perustuvat yleensä yhtiöiden vapaaehtoiseen osallistumiseen. Hallinnon (paikallisen, alueellisen tai kansainvälisen) tehtävänä on luoda yhtenäiset sertifiointiperiaatteet sekä yhtenäistää merkintöjä ja standardeja, jotka vuorostaan luovat kuluttajavetoista markkinapainetta. Pohjoismaisella tasolla tämä lähestymistapa on osoittautunut tehokkaaksi pohjoismaisessa ympäristömerkintäjärjestelmässä.4 Merkinnät ja sertifikaatit voisivat pohjustaa vastuullisuutta painottavan pohjoismaisen biopohjaisen brändin luomista.

9. ALUEELLISET INNOVAATIOSTRATEGIAT ja älykkään erikoistumisen strategiat ovat tärkeitä työkaluja, joilla voidaan helpottaa bioresurssien hyödyntämiseen perustuvien uusien teollisuudenalojen ja tekniikoiden kehitystä. Biotalous ja kiertotalous ovat riippuvaisia bioresurssien tai sopivien sivuvirtojen saatavuudesta. EU-strategioihin kytkeytyvät paikalliset strategiat ovat siten OECD:n uuden maaseutuparadigman keskiössä, ja ne voivat auttaa lisäämään hyvinvointia, sosiaalista osallisuutta ja tasa-arvoa.

10. EDISTETÄÄN TUOTTEIDEN VAPAATA LIIKKUVUUTTA Pohjoismaiden välillä ja pyritään siten lisäämään innovatiivisten biotaloustuotteiden kaupallista kannattavuutta pitkällä aikavälillä. Monet uuden biotalouden arvoketjuista ovat kehittymättömiä, ja laajentuvat yritykset kohtaavat haasteita pyrkiessään varmistamaan pääsyn nykyistä suuremmille markkinoille, jotka tuottaisivat tarvittavan liikevaihdon ja tyydyttäisivät investoijia.

VERKOSTOINTI

Uusien ja entistä vahvempien kontaktien luominen

11. TUETAAN BIOTALOUSKLUSTEREITA koko Pohjolassa. Teollisuusklusterit sekä julkisen ja yksityisen sektorin kumppanuudet ovat vakiintuneita työkaluja parhaiden käytäntöjen jakamisessa sekä kehityksen ja innovoinnin helpottamisessa. Esimerkiksi biojalostamoihin liittyvät pk-yritysten klusterit voivat helpottaa logistiikkaa ja luoda synergioita, koska yritykset voivat hyödyntää toistensa sivuvirtoja ja yhteiskäyttää energianlähteitä. Kansallisella tasolla on jo saatu joitakin onnistuneita esimerkkejä klusteriyhteistyöstä, ja ne voivat tarjota inspiraatiota sektori- ja maarajat ylittäville uusille pohjoismaisille aloitteille.

12. Tarjotaan biotalouden toimijoille AVOIN PÄÄSY TESTI- JA ESITTELYKESKUKSIIN sekä varmistetaan avoin ja turvallinen pääsy yli rajojen. Tämä voidaan toteuttaa julkisen ja yksityisen sektorin kumppanuuksien avulla tai pelkästään julkisen tai yksityisen rahoituksen avulla. Testi- ja esittelytilojen puute voi usein olla innovoinnin ja yhteistyön este varsinkin maaseudulla. Monilla maaseutualueilla ei ole helppo päästä innovaatiokeskuksiin, ja niitä voitaisiinkin usein tarjota digiratkaisuina tai muita innovatiivisia rakenteita hyödyntämällä. Keskuksista voi myös itsestään tulla tärkeitä paikallisen tiedon keskittymiä, ja ne voivat tarjota arvokkaita työmahdollisuuksia.

13. MAKROALUEYHTEISTYÖ JA SEN ALUSTAT voivat auttaa laajentamaan pohjoismaisia verkostoja, helpottamaan liiketoiminnan kehitystä ja investointeja sekä välittämään viestiä kestävän biotalouden pohjoismaisista tavoitteista. Pohjoismaiden ministerineuvosto osallistuu makroalueyhteistyöhön Itämeren alueen ja arktisen alueen toimijoiden kanssa. Pohjoismaisilla laitoksilla on niilläkin tärkeä rooli näiden kontaktien kehittämisessä biotalousalalla.

14. TUETAAN VERKOSTOITUMISTOIMIA kontaktien, tiedon ja osaamisen jakamiseksi sekä helpotetaan teollisuuden, tiedemaailman, viranomaisten ja rahoitusmarkkinoiden välistä yhteistyötä. Verkoston tulisi keskittyä tarjoamaan asiantuntija-apua, joka liittyy esimerkiksi kaupallistamiseen, markkinointiin, tuotteiden rekisteröintiin ja rahoitusmahdollisuuksiin. Verkosto voisi olla virtuaalinen (esim. pohjoismainen sidosryhmäverkosto) tai rakenteeltaan muodollisempi.

15. Tehdään POHJOISMAISTA VAIKUTTAMISTYÖTÄ JA BRÄNDÄYSTÄ Pohjoismaiden neuvotteluvoiman ja vaikutusmahdollisuuksien lisäämiseksi kansainvälisillä foorumeilla (esimerkiksi YK:n Pariisin-sopimus, EU ja WTO). Pohjoismaat ovat monin tavoin biotalouden edelläkävijöitä, ja ne voisivat edistää merkittävästi Afrikan tai Aasian biotalouskehitystä. Pohjoismaista biotaloutta voitaisiin kehittää myös omana brändinään, joka pyrkii vaikuttamaan kuluttajakäyttäytymiseen, houkuttelemaan nuoria biotalousalalle ja edistämään vientiä.

Muovipullojen
maatuminen kestää
yli 700 vuotta.

Eteneminen

Tämä pohjoismaisen biotalouden vahvistamisen strategiaohjelma 2018–2022 sisältää 15 toimenpidettä, joiden tavoitteena on kestävän biotalouden edistäminen Pohjolassa. Olisi kohtuutonta olettaa, että ne kaikki saataisiin toteutettua vuoteen 2022 mennessä. Tästä huolimatta ne tarjoavat pohjoismaiselle biotalouden kehittämistyölle lähtökohdan ja strategisen suunnan. Alkuvaiheessa tulisi keskittyä lyhyen aikavälin tavoitteisiin, jotka voidaan saavuttaa pehmeillä toimenpiteillä ja jo saatavissa olevalla rahoituksella. Näistä voidaan mainita esimerkkeinä seuraavat:

→ Vaihdetaan tietoa ja luodaan strategisia kumppanuuksia. Tähän voisi sisältyä pohjoismaisen biotalouspaneelin työn jatkaminen, vuoropuhelun aloittaminen uusien koulutus- ja harjoitteluohjelmien kehittämisestä tarkoituksenmukaisten sidosryhmien kanssa sekä pohjoismais-balttilaisen biotalousportaalin luominen julkisen ja yksityisen sektorin kumppanuuksien ja klusterien välisen yhteistyön helpottamiseksi.

→ Tehdään analyyseja ja tutkimuksia Pohjoismaiden erityisten vahvuusalueiden tunnistamiseksi sekä biotalouden investointiprioriteettien, markkinapotentiaalin ja ympäristövaikutusten selvittämiseksi. Tärkeistä aiheista voidaan mainita digitalisaatio, ilmastotyö, sosiaalinen osallisuus ja tasa-arvo.

→ Kehitetään politiikkaa pohjoismaisella ja kansallisella tasolla ja pyritään siten yhteensovittamaan kansallisia politiikkoja sekä luomaan EU:ssa ja muiden kansainvälisten toimijoiden keskuudessa aktiivista vuoropuhelua siitä, miten kestävän biotalouden kehittämistä voidaan tukea.


LIITE

5

kestävän pohjoismaisen biotalouden periaatetta


Kestävä pohjoismainen biotalous

Jos biotaloutta hallitaan pitämällä tiukasti kiinni kestävän kehityksen periaatteista, siitä tulee ratkaisu monien kestävän kehityksen tavoitteiden toteuttamiseen. Ja käänteisesti: jos biotalous johtaa luonnonvarojen ehtymiseen, ympäristön pilaantumiseen, luonnon monimuotoisuuden vähenemiseen ja sosiaaliseen epäoikeudenmukaisuuteen, siihen ei tulisi pyrkiä. Tämän vuoksi Pohjoismaiden ministerineuvosto on määritellyt viisi periaatetta, joiden tavoitteena on varmistaa kestävän pohjoismaisen biotalouden kehittäminen.

Ehdotetut periaatteet ovat askel kohti yhteisen perustan ja hyvien käytäntöjen kehittämistä kestävälle pohjoismaiselle biotaloudelle, ja ne voivat inspiroida muita alueita seuraamaan perässä. Ne voivat niin ikään toimia vertailukohtana muiden osapuolten (kuten kansallisten hallitusten, FAOn ja EU:n) kanssa tehtävässä yhteistyössä, joka tähtää biotalouden vahvistamiseen.

Kestävä luonnonvarojen hoito




YHTEISTEN LUONNONVAROJEN VASTUULLINEN KÄYTTÖ

— Pohjoismaisen biotalouden tulisi edistää bioresurssien kestävää tuotantoa ja keruuta.

— Pohjoismaisen biotalouden tulisi edistää jäännöstuotteiden, sivuvirtojen ja jätteen kehittämistä lisäarvotuotteiksi ja -palveluiksi ja pyrkiä siten optimoimaan biomassan hyödyntäminen ja arvo.

— Pohjoismaisen biotalouden tulisi auttaa kasvattamaan biomassasta saatavaa tuotosta resurssitehokkuuden ja digitalisaation avulla.

Terveys,
ruoka ja
ravitsemustottumukset




TURVALLISTA JA RAVITSEVAA RUOKAA RIITTÄVÄSTI KAIKILLE

— Pohjoismaisen biotalouden tulisi kannustaa elintarvikkeiden tuotantojärjestelmiin liittyvää innovointia.

— Pohjoismaisen biotalouden tulisi pyrkiä parantamaan yleistä terveyttä ja ravitsemusta kehittämällä uusia, vastuullisia ja terveellisiä elintarvikkeita sekä lääkkeitä (niitä tarvitseville).

— Pohjoismaisen biotalouden tulisi taata ruokaturva ja elintarviketurvallisuus ravintoketjujen kaikissa osissa.

Sietokykyiset ja monimuotoiset ekosysteemit




ELINKELPOINEN PLANEETTA

— Pohjoismaisen biotalouden tulisi tukea ilmansaasteiden ja kasvihuonekaasupäästöjen vähentämistoimia ja jalostaa uusiutuvia vaihtoehtoja fossiilipohjaisille tuotteille ja prosesseille.

— Pohjoismaisen biotalouden tulisi lisätä luonnon monimuotoisuutta maa- ja vesiekosysteemeissä.

— Pohjoismaisen biotalouden tulisi palauttaa maaperän viljavuus ja ylläpitää sitä sekä suojella vedenlaatua vähentämällä vedenkäyttöä ja käyttämällä kierrätyksessä kunnollista puhdistusprosessia.

Osallistava
taloudellinen ja sosiaalinen hyvinvointi




KESTÄVÄT JA REILUT YHTEISKUNNAT

— Pohjoismaisen biotalouden tulisi edistää tasa-arvoisten ja säällisten uusien työpaikkojen luomista naisille ja miehille sekä säilyttää nykyiset työpaikat varsinkin maaseutu- ja rannikkoalueilla.

— Pohjoismaisen biotalouden tulisi edistää kestävien ja taloudellisesti kannattavien liiketoimintamallien kehittämistä.

— Pohjoismaisen biotalouden tulisi tarjota maaseutu- ja kaupunkialueille ekologisia, sosiaalisia ja taloudellisia mahdollisuuksia sekä rohkaista toimijoita uusiin kumppanuuksiin paikallisesti, alueellisesti, kansallisesti ja kansainvälisesti.

Kestävä kulutus




AJATTELUTAPOJEN JA KULUTUSTOTTUMUSTEN MUUTTAMINEN

— Pohjoismaisen biotalouden tulisi tarjota infrastruktuuri, joka helpottaa biopohjaisten tuotteiden uusiokäyttöä, kierrätystä ja uusiojalostusta rajoittaen samalla jätteen syntyä.

— Pohjoismaisen biotalouden tulisi kannustaa julkista ja yksityistä sektoria sekä kotitalouksia tekemään vihreitä hankintoja.

— Pohjoismaisen biotalouden tulisi edistää kestäviin käytäntöihin liittyvää koulutusta ja asennekasvatusta tarhasta yliopistoon sekä sitoutua siihen.

Pohjoismaisessa biotaloudessa on kyse kestävästä muutoksesta


Pohjoismaisen biotalouspaneelin jäsenet

Kansalliset edustajat

Hörður G. Kristinsson, puheenjohtaja – Islanti

Casper Linnestad – Norja

Henrik Leth ja Lisbeth Due Schönemann-Paul – Grönlanti

Lene Lange – Tanska

Liisa Saarenmaa – Suomi

Ólavur Gregersen – Färsaaret

Stefan Källman ja Jan Svensson – Ruotsi

Sölve Högman – Ahvenanmaa

Tarkkailijat

Elisabeth Smith – Nordic Innovation

Gunnel Gustafsson – Nordforsk

Hans Jørgen Koch – Pohjoismainen energiantutkimus

Helge Paulsen – kalastusyhteistyön pohjoismainen työryhmä

Johan Elvnert – European Forest-based Sector Technology Platform

Jonas Rönneberg – Yhteispohjoismainen metsäntutkimus

Jukka Teräs – Nordregio

Karen Refsgaard – Nordregio

Kjell Ivarsson – Ruotsin maataloustuottajain keskusliitto

Lise Lykke Steffensen – Pohjoismainen geenivarakeskus NordGen

Niels Gøtke – Tanskan tutkimus- ja innovaatiovirasto

Per Hansson – pohjoismainen maatalous- ja elintarviketutkimuksen komitea

Sirpa Kurppa – Suomen Luonnonvarakeskus (Luke)

Torill Meistad – Pohjoismainen energiantutkimus

Erityiskiitos arvokkaasta panoksesta kunniatohtori Christian Patermannille,

tanskalaiselle Sustainia-ajatushautomolle sekä Innovasjon Norgelle.

Pohjoismaiden ministerineuvoston sihteeristö

Yhteyshenkilöt

Torfi Jóhannesson, torjoh@norden.org, Pohjoismaiden ministerineuvosto

Marte Mathisen, marmat@norden.org, Pohjoismaiden ministerineuvosto

Lisätietoja: www.norden.org/bioeconomy



1 Agriculture, Forestry and Fisheries statistics. Eurostat 2016.

2 State of the Nordic Region 2018

3 www.norden.org/25cases

4 www.svanen.se

